DOICIMÉAD INMHEÁNACH OIBRE DE CHUID AN CHOIMISIÚIN ACHOIMRE FEIDHMIÚCHÁIN AR AN MEASÚNÚ TIONCHAIR a ghabhann leis an doiciméad Togra le haghaidh Rialacháin ó Pharlaimint na hEorpa agus ón gComhairle maidir leis na táillí is iníoctha leis an nGníomhaireacht Leigheasra Eorpach (EMA) i ndáil le stiúradh gníomhaíochtaí cógas-aireachais maidir le táirgí íocshláinte lena n-úsáid ag an duine /* SWD/2013/0235 final */





DOICIMÉAD INMHEÁNACH OIBRE DE CHUID AN CHOIMISIÚIN ACHOIMRE FEIDHMIÚCHÁIN AR AN MEASÚNÚ TIONCHAIR a ghabhann leis an doiciméad Togra le haghaidh Rialacháin ó Pharlaimint na hEorpa agus ón gComhairle maidir leis na táillí is iníoctha leis an nGníomhaireacht Leigheasra Eorpach (EMA) i ndáil le stiúradh gníomhaíochtaí cógas-aireachais maidir le táirgí íocshláinte lena n-úsáid ag an duine 1. Réamhrá agus Sainmhíniú na Faidhbe De bharr mórathbhreithnithe agus measúnaithe tionchair a rinneadh ar reachtaíocht an AE maidir le cógas-aireachas glacadh reachtaíocht athbhreithnithe in 2010[1], lena neartaítear agus lena gcuíchóirítear an córas chun faireachán a dhéanamh ar shábháilteacht leigheasra ar an margadh Eorpach. Déantar fóráil sa reachtaíocht roinnt nósanna imeachta ar fud an AE chun sonraí cógas‑aireachais a mheas. Tugadh roinnte leasuithe breise isteach in 2012[2]. Chun na gníomhaíochtaí seo a mhaoiniú, déantar foráil maidir le reachtaíocht Chógas‑aireachais 2010 do tháillí a ghearradh ar Shealbhóirí Údaruithe Margaíochta (SUManna). Leis an measúnú tionchair rinneadh meastóireacht ar na roghanna éagsúla chun táillí a ghearradh ar na SUManna (Sealbhóirí Údaruithe Margaíochta) as na gníomhaíochtaí cógas‑aireachais a rinneadh ar leibhéal an AE lena raibh baint ag an EMA (Gníomhaireacht Leigheasra Eorpach). Is féidir cur síos a dhéanamh ar na fadhbanna sonracha a bhaineann le heaspa táillí ar ghníomhaíochtaí cógas-aireachais an EMA sna réimsí seo a leanas. 1.1. Gan aon ionstraim airgeadais a bheith ann chun an reachtaíocht cógas-aireachais a chur chun feidhme agus easpa maoinithe do na gníomhaíochtaí gaolmhara Roimh an reachtaíocht leasaithe cógas-aireachais, ní raibh de chúram ar an EMA (Gníomhaireacht Leigheasra Eorpach) ach cógas-aireachas ar tháirgí le húdarú margaíochta ar fud an AE. Leis an reachtaíocht nua tá méadú suntasach curtha le raon feidhme inniúlacht an EMA i ndáil le cógas-aireachas, trí tháirgí atá údaraithe trí nósanna imeachta naisiúnta a áireamh freisin. Le tabhairt isteach measúnuithe atá le déanamh ar leibhéal an AE i dtaca le nósanna imeachta cógas-aireachais sonracha arna leagan amach sa reachtaíocht i.e. measúnú ar Thuarascálacha Tréimhsiúla chun dáta maidir le Sábháilteacht[3], measúnú ar Staidéir Sábháilteachta Iarúdaraithe[4] agus measúnú i gcás atreorúchán cógas-aireachais[5], cuirtear méadú mór leis an ualach oibre agus na costais a ghabhann leis. Ina theannta sin, leis na measúnuithe ar fud an AE tá gá le huirlisí teicneolaíochta faisnéise leormhaithe ar fud an AE. Leagtar amach na táillí reatha uile is iníoctha leis an EMA (Gníomhaireacht Leigheasra Eorpach) i Rialachán (CE) Uimh. 297/1995[6] ón gComhairle ach nach n-áirítear ann faoi láthair aon fhorálacha maidir le táillí sonracha do ghníomhaíochtaí cógas-aireachais dá bhforáiltear sa reachtaíocht. Dá bhrí sin, ní ann don ionstraim dlí a cheadódh don EMA táillí a ghearradh ar na gníomhaíochtaí sin. Dá dheasca sin, ní fhreagraíonn struchtúr táillí an EMA atá ann cheana do na ceanglais atá leagtha amach sa reachtaíocht ná níl aon mhaoiniú leor ann do ghníomhaíochtaí cógas-aireachais ar leibhéal an AE. Téann sé sin i bhfeidhm go díreach ar na rapóirtéirí ó na Ballstáit nach bhfuil á n-íoc as a gcuid oibre measúnaithe de réir nósanna imeachta an AE. Níl na cúinsí seo inbhuanaithe fiú sa ghearrthéarma. 1.2. Easpa trédhearcachta agus soiléire maidir le táillí reatha cógas-aireachais ar fud an AE De ghnáth, ní fhreagraíonn na táillí do ghníomhaíochtaí cógas-aireachais san AE atá ann cheana do na ceanglais ná do na paraiméadair atá leagtha amach i reachtaíocht chógas‑aireachais 2010. Ar leibhéal an EMA, mar a léiríodh thuas, ní ann d’aon táillí sonracha chun gníomhaíochtaí cógas-aireachais an EMA a mhaoiniú mar a leagadh amach iad i reachtaíocht chógas‑aireachais 2010. Ar leibhéal náisiúnta, gearrann cuid de na Ballstáit táillí faoi láthair ar chógas-aireachais. I gcás na mBallstát sin bheadh sé deacair, dá mba iomchuí é, a dtáillí a chur in oiriúint don reachtaíocht nua cógas-aireachais, mura dtugtar isteach na táillí do ghníomhaíochtaí cógas‑aireachais an EMA. Níl aon inniúlacht ag an AE maidir le táillí náisiúnta agus dá bhrí sin tá sé réasúnach a bheith ag súil nach ndéanfaí aon oiriúnú ar na táillí seo, dá gceapfadh na Ballstáit go raibh gá leis, ach amháin tar éis táillí cógas-aireachais arna mbailiú ag an EMA a thabhairt isteach i gcomhair nósanna imeachta cógas-aireachais ar fud an AE. Dá ndéanfaí amhlaidh d’fhéadfadh na Ballstáit a áirithiú nach ndéanfaí táillí a ghearradh faoi dhó ar an leibhéal náisiúnta ar na gníomhaíochtaí a dhéanfaí ar leibheál an AE a ngearrann an EMA táille ina leith. 2. Cuspóirí Is é bunchuspóir an tionscnaimh ardleibhéal cosanta ar shláinte an duine san AE a áirithiú chomh maith le feidhmiú an mhargaidh inmheánaigh a chur chun cinn. Is é cuspóir sonrach an tionscnaimh cur chun feidhme ceart reachtaíocht cógas-aireachais 2010 a áirithiú trí struchtúir agus leibhéil na dtáillí a ghearrtar ar SUManna i gcomhair gníomhaíochtaí cógas-aireachais arna ndéanamh ar leibhéal an AE a shainiú. Lena áirithiú go mbeidh maoiniú leordhóthanach do ghníomhaíochtaí cógas-aireachais an EMA ar fáil, ba cheart go bhféadfadh an EMA, le táillí den sórt sin, a costais mheasta a chumhdach, lena n-áirítear luach saothair na rapóirtéirí ó na Ballstáit as a gcuid oibre. Ba cheart go gcuirfeadh an struchtúr táillí taca faoi chóras táillí i gcomhair gníomhaíochtaí cógas-aireachais EMA atá trédhearcach, cothrom, bunaithe ar ghníomhaíocht agus ar chostais. 3. Anailís ar choimhdeacht Is gníomhaireacht dhíláraithe de chuid an AE í an EMA[7] agus dá bhrí sin tógtar cinntí i leith a maoinithe, lena n-áirítear trí tháillí a ghearradh, ar leibhéal an AE. Leis an reachtaíocht cógas-aireachais is féidir leis an EMA táillí a ghearradh i gcomhair cógas‑aireachais. Is é an tAontas amháin ar féidir leis gníomhú chun cineálacha nua taillí a thabhairt isteachdon Ghníomhaireacht. 4. Roghanna Beartais Tá sé beartaithe ionstraim dlí neamhspleách láidir a thabhairt isteach: Rialachán ó Pharlaimint na hEorpa agus ón gComhairle. Bunaithe ar na costais mheasta bhliantúla ar chógas-aireachas ar leibhéal an AE, rinneadh roinnt mhaith roghanna beartais a mheas chun táillí cógas-aireachais a bhailiú. Rogha 1: Gan aon athrú ar chúinsí mar atá faoi láthair (an cás bunlíne) Gan aon táillí sonracha a bhaineann le cógas-aireachas arna ngearradh ag an EMA a thabhairt isteach. Rogha 2: Aon bhuntáille amháin chun gach gníomhaíocht cógas-aireachais a chumhdach Thabharfaí isteach buntáille bhliantúil i gcomhair gach gníomhaíochta cógas-aireachais de chuid an EMA agus bheadh sí infheidhme i leith gach SUM a bhfuil táirgí íocshláinte acu arna n‑údarú san AE . Sa chás gur fiontar beag nó fiontar meánmhéide é fiontar an SUM, d’fhéadfaí buntáille laghdaithe bhliantúil ar tháirgí íocshláinte a shocrú ar leibhéal 60% den bhuntáille bhliantúil iomlán. Ní ghearrfaí aon táille ar tháirgí íocshláinte i gcás inar micri-fhiontar é an SUM. Chuirfí laghdú 20% ar tháille i bhfeidhm ar tháirgí údaraithe íocshláinte atá cineálach, hoiméapatach agus luibhe arna n-údarú i gcás ina bhfuil a n-úsáid seanbhunaithe. Rogha 3: Comhcheangal táillí ar leith ar ghníomhaíochtaí bunaithe ar nós imeachta agus buntáille bhliantúil ar gach gníomhaíocht eile. 1) Táillí i gcomhair nósanna imeachta sonracha cógas-aireachais dá bhforáiltear sa reachtaíocht, i.e. do mheasúnú ar Thuarascálacha Tréimhsiúla le dáta maidir le Sábháilteacht, do mheasúnú ar Staidéir Sábháilteachta Iarúdaraithe agus do mheasúnú i gcás atreorúcháin cógas-aireachais, ghearrfaí na táillí sin ar gach SUM a bhfuil táirge íocshláinte acu faoi réir an nós imeachta i dtrácht Ina theannta sin, (2) ghearrfaí buntáille bhliantúil ar gach SUM a bhfuil táirgí íocshláinte acu arna n‑údarú san AE Is ar chostais ghníomhaíochtaí cógas‑aireachais amháin an EMA seachas orthu siúd a bhaineann leis na nósanna imeachta sonracha a bheadh an bhuntáille bhliantúil bhreise sin bunaithe. D’íocfadh fiontair bheaga agus fiontair mheánmhéide 60% den táille iomlán agus ní ghearrfaí aon táille ar tháirgí íocshláinte sa chás gur micrifhiontar é an SUM. Chuirfí laghdú 20% ar tháille i bhfeidhm i leith na buntáille bliantúla ar tháirgí údaraithe íocshláinte atá cineálach, hoiméapatach agus luibhe agus ar tháirgí íocshláinte arna n‑údarú i gcás ina bhfuil a n-úsáid seanbhunaithe. Nuair is cuid de nósanna imeachta cógas-aireachais iad na táirgí íocshláinte sin, áfach, chuirfí an gnáth táille bunaithe ar nós imeachta i bhfeidhm. Rogha 4: Táillí bunaithe ar nósanna imeachta amháin Chuirfí gach costas a bhaineann le gníomhaíochtaí cógas‑aireachais ar leibhéal an AE san áireamh chun na táillí a shocrú a ghearrfaí ar na SUManna sin amháin a bhfuil táirge íocshláinte acu a thagann le ceann de na nósanna imeachta mar a leagadh amach i rogha 3. D’íocfadh fiontair bheaga agus fiontair mheánmhéide 60% den táille iomlán in aghaidh gach nós imeachta agus ní ghearrfaí aon táille ar SUManna sa chás gur micrifhiontair iad. 5. Measúnú tionchar I bhfianaise na gcuspóirí oibriúcháin, is iad na critéir chun measúnaithe: · Trédhearcacht – nasc soiléir idir chineál agus leibhéal na táille agus an obair chomhfhreagrach a dhéantar. · Cothroime – Ba cheart do SUManna rannchuidiú le maoiniú na ngníomhaíochtaí cógas‑aireachais mar gheall ar an ábhar imní a d'fhéadfadh a bheith ann maidir lena dtáirgí agus ba cheart muirearú faoi dhó a sheachaint. · Cobhsaíocht – lena bhforáilfí do chóras cobhsaí táillí atá bunaithe ar an leibhéal is airde intuarthachta airgeadais agus luach saothair inathraitheach ar a mhacasamhail de sheirbhisí eolaíocha á sheachaint. · Simplíocht – a laghad ualaigh riaracháin breise agus is féidir. Rogha 1: Gan aon athrú ar chúinsí mar atá faoi láthair Ní bhainfeadh SUManna aon tairbhe as an gcóras feabhsaithe cuíchóirithe cógas-aireachais arna thabhairt isteach ag an reachtaíocht. Ní bhainfí amach na tairbhí don tsláinte phoiblí lena rabhthas ag súil. Ina theannta sin, bheadh easpa soiléire ann do pháirtithe leasmhara maidir le hinbhuanaitheacht agus maoiniú na ngníomhaíochtaí cógas-aireachais san AE. Ní bheadh sé d’inniúlacht ag an EMA a chúraimí nua a chur chun feidhme maidir le reachtaíocht 2010, ceal maoinithe leordhóthanaigh ar na costais a tabhaíodh le cur i gcríoch na gcúraimí sin. Dá dheasca sin, ní bhfaigheadh na rapóirtéirí ó na Ballstáit luach saothair ón EMA as a gcuid oibre faoi réir na nósanna imeachta ar fud an AE. Rogha 2: Aon bhuntáille amháin lena gcumhdófar gach gníomhaíocht cógas‑aireachais Ghearrfaí táille ar gach SUM uair sa bhliain as gach gníomhaíocht cógas-áireachais arna ndéanamh ar leibhéal an AE, bunaithe ar líon a dtáirgí údaraithe, arna gclárú ag an nGníomhaireacht. Sa tslí sin d’fhéadfaí gach táirge ar an margadh a mheas mar tháirge a d’fhéadfadh a bheith ina ábhar imní maidir le sábháilteacht ar an leibhéal céanna agus rannchuideoidís go cothrom le maoiniú na ngníomhaíochtaí cógas-aireachais ar leibhéal an AE. Is táille intuartha é an bhuntáille bhliantúil a d'fhéadfadh SUManna a chur san áireamh ina gcuid pleanála airgeadais. I gcomparáid le roghanna 3 agus 4, níl rogha 2 chomh trédhearcach céanna agus d’fhéadfadh na SUManna a aireachtáil go bhfuiltear á muirearú faoi dhó ag an EMA agus na hÚdaráis Inniúla Náisiúnta as an obair chéanna. Mar a leagadh amach i roghanna 3 agus 4, gheobhadh na rapóirtéirí luach saothair de réir scála sheasta, a bheadh bunaithe ar mheánchostais mheasta in aghaidh gach nós imeachta meastóireachta. Le táille den sórt sin, bheadh ioncam cuíosach cobhsaí intuartha ag an nGníomhaireacht. Os rud é nach ionann an tráth a bhaileofaí ioncam na dtáillí foriomlána cógas‑aireachais agus an tráth a chuirfí na nósanna imeachta cógas-aireachais i bhfeidhm, chaithfeadh an EMA bainistiú airgeadais a áirithiú ar ioncam iomlán na dtáillí cógas‑aireachais ó cheann ceann na bliana. Rogha 3: Comhcheangal táillí ar ghníomhaíochtaí bunaithe ar nós imeachta agus buntáille bhliantúil ar gach gníomhaíocht eile. Sa chás sin, ghearrfaí táillí ar SUManna mar seo a leanas: · Ghearrfaí táille bunaithe ar an nós imeachta ar SUManna a bhfuil ar a laghad táirge amháin acu atá faoi réir an nós imeachta cógas‑aireachais. Roinnfí an táille idir na SUManna bunaithe ar chion na dtáirgí atá ag gach SUM lena mbaineann. · ghearrfaí buntáille bhliantúil ar gach SUM san AE[8] (seachas micri‑fhiontair) as a dtáirgí údaraithe. SUManna nach bhfuil páirteach in aon nós imeachta AE ní íocfaidís ach an bhuntáille bhliantúil. Mar a leagadh amach i roghanna 2 agus 4 gheobhadh na rapóirtéirí luach saothair maidir le nósanna imeachta cógas-aireachais ó na hÚdaráis Inniúla Náisiúnta de réir scála seasta in aghaidh an nós imeachta, a bheadh bunaithe ar mheánchostais mheasta. I gcomparáid le rogha 2, ní féidir ioncam cruinn na dtáillí iomlána a thuar go huile toisc gur deacra líon na nósanna imeachta a thuar (seachas cás na dTuairiscí Tréimhsiúla chun dáta maidir le Sábháilteacht). Tá na táillí bunaithe ar nósanna imeachta atá comhréireach leis an méanualach oibre. Maidir le comhchodanna na buntáille bliantúla, ní chumhdófaí leis ach costais nach mbainfeadh le nós imeachta na Gníomhaireachta rud a laghdódh go suntasach méid na táille i gcomparáid le rogha 2. Rogha 4: Táillí bunaithe ar nósanna imeachta amháin agus gan aon bhuntáille bliantúil a bheith ann Faoin rogha sin, ní ghearrfaí táille i dtaca leis an nós imeachta ach ar na SUManna sin a bhfuil táirgí acu atá faoi réir an nós imeachta cógas-aireachais. Bheadh leibhéal na dtáillí in aghaidh gach nós imeachta níos airde ná na táillí a luaitear le rogha 3, áit a gcumhdaítear an costas iomlán trí chomhcheangal de na táillí ar ghníomhaíochtaí bunaithe ar nós imeachta agus an bhuntáille bhliantúil le chéile. Roinnfí na costais EMA nach mbaineann le nós imeachta ar na SUManna sin amháin a bheadh faoi réir nós imeachta. Ní rannchuideodh SUManna nach bhfuil faoi réir aon nós imeachta AE le maoiniú an chórais cé go bhféadfaí go mbainfidís tairbhe go hindíreach as. Maidir leis sin, is dóchúil nach mbeadh rogha 4 chomh trédhearcach, ná chomh cothrom ná chomh comhréireach le rogha 3. Mar a leagadh síos i roghanna 2 agus 3, gheobhadh na rapóirtéirí ó na hÚdaráis Inniúla Náisiúnta luach saothair de réir scála seasta in aghaidh gach nós imeachta a bheadh bunaithe ar mheánchostais mheasta. Os a choinne rogha 2 agus rogha 3, níor chás don EMA táille a ghearradh ach i gcás nós imeachta an AE amháin. 6. na roghanna a chur i gComparáid Bunaítear na critéir lena ndéantar meastóireacht ar na roghanna ar phrionsabail na héifeachtachta, na héifeachtúlachta agus an chomhleanúnachais. Ar na critéir shonracha lena gcuirtear na roghanna i gcomparáid áirítear (1) trédhearcacht leibhéal agus struchtúir na dtáillí, (2) intuarthacht cobhsaíochta agus airgeadais, (3) simplíocht struchtúir na táille, (4) cothroime agus comhréireacht na dtáillí. Bunaithe ar an anailís, tugadh scór do gach rogha ar leith ar a fheabhas a bhain siad amach na critéir i gcomparáid leis an gcás bunlíne (rogha 1). Ina theannta sin, sannadh ualú coibhneasta do gach critéar, lena thábhacht choibhneasta a chur ar bhonn foirmiúil. Tá le tuiscint ón gcliarlathas iomlán coibhneasta go dtiteann 45% d’ualú oibiachtúil le cothroime agus comhréireacht, 32% le trédhearcacht, 14% le cobhsaíocht agus le hintuarthacht agus 9% le simplíocht. Úsáideadh na luachanna sin ina dhiaidh sin agus rogha na tosaíochta á chinneadh. Tá achoimre déanta i dTábla 1 thíos ar thábhacht choibhneasta (an t-ualú) na gceithre chritéar agus mar a cuireadh i bhfeidhm í ar an anailís ar na roghanna ar leith. Leis an dearbhscór a gnóthaíodh cinnfear aicmiú na roghanna i ndáil le cuspóirí an tionscnaimh a bhaint amach. Tábla 1: Comparáid dheireanach na roghanna Roghanna/Cuspóirí || trédhearcacht: || cobhsaíocht/intuarthacht || simplíocht || cothroime/comhréireacht || Scór Iomlán Rogha 1 || 0 || 0 || 0 || 0 || 0 Rogha 2 || 3 || 4 || 3 || 5 || 15 Rogha 3 || 10 || 3 || 1 || 14 || 27 Rogha 4 || 6 || 1 || 2 || 9 || 19 Bunaithe ar an anailís sin, is léir gurb é rogha 3, i.e. comhcheangal táillí bunaithe ar nósanna imeachta agus buntáille bhliantúil, rogha na tosaíochta. Meastar an rogha sin a bheith ar an rogha is fearr ó thaobh trédhearcachta de, an rogha is fearr bunaithe ar chostais agus ar ghníomhaíochtaí, agus an tslí is cothroime agus is comhréirí chun na táillí nua a shocrú, chun costais an EMA a chumhdach, lena n-áirítear luach saothair na rapóirtéirí ó na Ballstáit. Sa tslí sin, agus na táirgí sin mar chuid den nós imeachta cógas‑aireachais ar leibhéal an AE, bheidís ag rannchuidiú le maoiniú chostais an nós imeachta. Ag an am céanna, d’úsáidfí an costas ar ghníomhaíochtaí ginearálta cógas-aireachais an EMA, agus an chuid sin amháin den chostas iomlán, mar bhunús don bhuntáille bhliantúil, arna ngearradh ar SUManna i leith a dtáirgí údaraithe. 7. Faireachán agus meastóireacht Cuirfidh an EMA an fhaisnéis faireacháin is gá ar fáil agus bheadh sé ceangailte le cur chun feidhme a bhuiséid bhliantúil. Chaithfí an tuarascáil bhliantúil ar ghníomhaíochtaí maidir le feidhmiú an EMA a oiriúnú chun faisnéis feidhmíochta iontaofa agus táscairí tábhachtacha maidir leis an ngníomhaíocht a sholáthar. Bunaithe ar an bhfaisnéis sin, déanfaidh an Coimisiún a mheas, más iomchuí é, an gá leibhéal na dtáillí cógas-aireachais a athbhreithniú. [1] Rialachán (AE) Uimh. 1235/2010 lena leasaítear Rialachán (CE) Uimh. 726/2004 agus Treoir 2010/84/AE lena leasaítear Treoir 2001/83/CE. [2] Treoir 2012/26/AE, IO L 299 ón 27.10.2012, agus Rialachán (CE) Uimh. 1027/2012, IO L 316 ón 14.11.2012. [3] Tuarascálacha Tréimhsiúla chun dáta maidir le Sábháilteacht. [4] Staidéir Sábháilteachta Iarúdaraithe. [5] Is nós imeachta é atreorúchán cógas-aireachais nuair a athreoraítear cúis imní sábháilteachta chuig an EMA áit a scrúdaítear é ar leibhéal na hEorpa maidir le gach táirge faoina bhfuil imní arna údarú san AE. [6] Beidh feidhm ag Rialachán (CE) Uimh. 297/95 ón 10 Feabhra 1995 ón gComhairle maidir le táillí is iníoctha leis an nGníomhaireacht Eorpach um Mheastóireacht ar Tháirgí Íocshláinte, IO L 35, 15.2.1995. [7] Is é Rialachán CE Uimh. 726/2004 ó Pharlaimint na hEorpa agus ón gComhairle an 31 Márta 2004, IO L 136, 30.4.2004 Rialachán bunaidh an EMA. [8] de réir eolais arna thaifead ag an EMA ón mbunachar arna bhunú le hAirteagal 57(1)(l) de Rialachán (CE) Uimh. 726/2004.